আসানসোল স্টেশনে তাণ্ডব চালানোর অভিযোগ উঠল তৃণমূল সমর্থিত হকার সংগঠনের বিরুদ্ধে। যার জেরে রেল পুলিশ-সহ সাত থেকে আটজন হকার আহতও হলেন। রেলযাত্রীদের মধ্যে আতঙ্ক ছড়াল।
গত কয়েকমাস ধরেই আসানসোল স্টেশনে লাইসেন্সবিহীন হকারদের বিরুদ্ধে কড়াকড়ি চালু করেছে রেল পুলিশ। এই নিয়ে দু’পক্ষে বেশ কয়েকবার গন্ডগোল বেঁধেছে। মঙ্গলবার লাইসেন্সবিহীন দু’জন হকারকে রেলপুলিশ আটক করতেই ঘটনার সূত্রপাত। ওই আটকের প্রতিবাদে প্রথমে আসানসোল স্টেশনে রেল পুলিশের দফতরের বাইরে আইএনটিটিইউসি-র হকার সংগঠনের সদস্যরা বিক্ষোভ দেখাতে থাকেন। কিছুক্ষণ বিক্ষোভ চলার পরে মৃদু লাঠিচার্জ করে হকারদের সরিয়ে দেন আরপিএফ জওয়ানরা। 
এই খবর ছড়িয়ে পড়তেই বহু লাইসেন্সবিহীন হকার স্টেশন চত্বরে জমা হন। এর পরে স্টেশনের পিছন দিক দিয়ে সাত নম্বর প্ল্যাটফর্মে ঢুকে তাণ্ডব শুরু করে হকাররা। প্রথমেই ওই প্ল্যাটফর্মে হকারদের একটি ছোট অফিসে ভাঙচুর চালান তাঁরা। ভাঙা হয় চেয়ার, টেবিল। হকাররা সংখ্যায় বেশি থাকায় কর্তব্যরত আরপিএফ জওয়ানরা পালিয়ে যান। এরপরে একটি টিকিট কাউন্টারেও হকাররা ব্যাপক ভাঙচুর চালান। কম্পিউটার-সহ অন্যান্য যন্ত্রপাতি ভেঙে গুড়িয়ে দেওয়া হয়। তৃণমূলের পতাকা হাতে নিয়েই তাণ্ডব চালাতে থাকেন হকাররা। অভিযোগ, সেই সময়ে সাত নম্বর প্ল্যাটফর্মে ঢোকা একটি লোকাল ট্রেন লক্ষ্য করে পাথর ছোড়া হয়।
পরিস্থিতি সামাল দিতে আরপিএফ-এর বিশাল বাহিনী ঘটনাস্থলে আসে। হকারদের লক্ষ্য করে লাঠিচার্জও করা হয়। এর পরেই ছত্রভঙ্গ হয় হকাররা। প্রায় ১৫জন হকারকে আটক করেছে রেল পুলিশ।
                                                                                                                                                       দেখুন  ভিডিও ১

ভিডিও ২

ভিডিও ৩